Nederburg Primêr kry ses klaskamers | Netwerk24
Nederburg Primêr kry ses klaskamers
Deur Chantélle Hartebeest 20 Maart 2020 06:01
Nederburg Primêr het Donderdag 5 Maart sy ses nuwe klaskamers ingewy. Melville Lawrence (hoof van Nederburg Primêr), Tony Brantzeg (Hopewell- Verenigde Metodistekerk), Cammy Brantzeg (Hopewell- Verenigde Metodistekerk) en Lorraine Hadfield (Val de Vie-stigting) by die opening van die klaskamers.Foto: Chantélle Hartebeest
Na ’n jare lange geveg met die onderwysdepartement vir ekstra klaskamers kan Nederburg Primêr uiteindelik sê dat dit nie tevergeefs was nie.
Ses nuwe klaskamers is Donderdag 5 Maart amptelik geopen. Die skoolhoof, Melville Lawrence, sê die kinders is baie opgewonde.
Lawrence glo met die nuwe klasse sal die gehalte van onderrig by die skool ook verbeter. “Die nood was groot, want die bestaande geboue was in ’n uiters swak toestand en ons moes uiteindelik die munisipaliteit kry om die klaskamers af te keur en op grond daarvan het die departement ingetree en ingewillig om die nuwe ses klasse gedeeltelik te finansier,” het hy bygevoeg.
Die nood by die skool het veral gedruk omdat die leerdertal die afgelope ses jaar van 806 tot 850 gegroei het. Volgens Lawrence het die skool tot onlangs nie eens ’n personeelkamer gehad nie, want een van die klasse word daar gehuisves.
Tussendeur die projek het verskeie borge aan boord gekom, soos die Val de Vie-stigting, Woolworths, My School-projek, die Foschini-groep, Rhodes Food Group (RFG) asook die Hopewell Verenigde Metodistekerk van Amerika.
Lorraine Hadfield, ’n adviseur by die Val de Vie-stigting, sê die Khula Development Group het die projek by Nederburg Primêr onder hul aandag gebring. Hadfield het verder bygevoeg dat dit hulle ’n jaar geneem het om geld in te samel tot en met die opening van die nuwe klasse.
Die nuwe klaskamers sal nou gebruik word vir twee gr.7- en vier gr.R-klasse.
Lawrence sê hoewel hy die dryfkrag agter die projek was, het sy personeellede bankvas agter hom gestaan.
Die kinders is by die inwyding­seremonie met geskenke en ’n spesiale vertoning deur Khula Development Group bederf. Die vertoning het leerders aangemoedig om in die skool te bly en verduidelik hoe om met begrip te lees, hul paspoort tot die lewe sal wees.